Balatonföldvár Város Önkormányzata Képviselő-testületének

**/2021.(XI...) önkormányzati rendelete**

**a helyi adókról**

Balatonföldvár Város Önkormányzatának Képviselő-testülete a helyi adókról szóló 1990. évi C. törvény 1. § (1) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva, a következőket rendeli el:

# Adókötelezettség

**1. §**

Az önkormányzat a helyi adókról szóló 1990. évi C. törvény felhatalmazása alapján a következő helyi adókat vezeti be:

1. építményadó,
2. telekadó,
3. idegenforgalmi adó,
4. helyi iparűzési adó.

**2. §**

Az adókötelezettség az önkormányzat illetékességi területén a helyi adókról szóló 1990. évi C. törvény 2. §-ában foglaltakra terjed ki.

**3. §**

A rendelet hatálya a helyi adókról szóló 1990. évi C. törvény 3.§-ában meghatározott adóalanyokra terjed ki.

**2. Építményadó**

**4. §**

Az adókötelezettségre a helyi adókról szóló 1990. évi C. törvény 11. §-ában foglalt rendelkezéseket kell alkalmazni.

**5. §**

Az adó alanyára a helyi adókról szóló 1990. évi C. törvény 12. §-ában foglalt rendelkezéseket kell alkalmazni.

**6. §**

(1) A helyi adókról szóló 1990. évi C. törvény 13. §-ában meghatározottakon túl mentes az adó alól a magánszemély tulajdonában lévő lakás rendeltetésű ingatlanhoz ( a továbbiakban: lakás ) tartozó, rendeltetés-szerűen használt, egy darab személygépkocsi tároló, legfeljebb 20 m2-ig, amennyiben a lakás, az adóév nagyobb részében folyamatosan, az adóalany életvitelszerű lakóhelyéül szolgál.

(2) Amennyiben a személygépkocsi tároló a lakással nem azonos helyrajzi számon található, úgy a mentesség feltétele, hogy mindkét adótárgy adóalanya azonos, és az adóalany nyilatkozik arról, hogy melyik lakással összefüggésben kéri a személygépkocsi tároló adómentességét.

(3) Ugyanazon adótárgyon több adófizetésre kötelezett közül a mentesség a követelményeknek megfelelő adóalanyt illeti meg, tulajdoni hányadának megfelelően.

**7. §**

Az adókötelezettség keletkezésére, változására és megszűnésére a helyi adókról szóló 1990. évi C. törvény 14. §-ában foglalt rendelkezéseket kell alkalmazni.

**8. §**

Az adó alapja az építmény m2-ben számított hasznos alapterülete.

**9. §**

Az adó mértéke: 2018 Ft/m2/év.

**10. §**

(1) A 9. § szerinti adót, a (2) bekezdésben foglalt kivétellel, a II. övezetben 270 Ft/m2-rel, a III. övezetben 700 Ft/m2-rel csökkentett mértékben kell megállapítani.

(2) Amennyiben a lakás, az adóév nagyobb részében folyamatosan, a magánszemély adóalany életvitelszerű lakóhelyéül szolgál, az adó összegét

a) 80 m2-ig 10.000 Ft-ban,

b) az adóalannyal egy háztatásban élő kiskorú gyermek esetén az a) pont szerinti hasznos alapterületet gyermekenként 20 m2-rel megnövelt hasznos alapterületig 10.000 Ft-ban,

c) az a) vagy b) pont szerinti hasznos alapterületet meghaladó hasznos alapterületre vonatkozóan a 9. § szerinti adót

ca) az I. és II. övezetben 1218 Ft/m2-rel csökkentett mértékben,

cb) a III. övezetben 1418 Ft/m2-rel-rel csökkentett mértékben

kell megállapítani.

**11. §**

(1) A Balatonföldváron székhellyel rendelkező, egész éven át működő, üzemelő gazdálkodó szervezet tulajdonában álló azon építmény esetében, amely a gazdálkodó szervezet nyilvántartásban szereplő székhelye és tevékenységének folytatását szolgálja, az övezet szerinti adó összegét 10 %-kal csökkentett mértékben kell megállapítani.

(2) A mezőgazdasági művelés alatt álló külterületi ingatlanon lévő építmény övezet szerinti adóját 50%-kal csökkentett mértékben kell megállapítani.

(3) A helyi adókról szóló 1990. évi C. törvény 52. § 10. pontjában meghatározott kiegészítő helyiség adóköteles része vonatkozásában az övezet szerinti adót 400 Ft/m2-rel csökkentett mértékben kell megállapítani.

**12. §**

Az adó mértéke tekintetében az övezeti határok a következők:

a) I. övezet: a vasúti pályatesttől északra fekvő terület,

b) II. övezet: az I. övezet határától délre a 7-es főközlekedési útig (Balatonszentgyörgyi és Budapesti út) terjedő terület, beleérte az út mindkét oldalát, valamint a Tó utca – Gábor Áron utca – Sport köz mindkét oldala által határolt terület,

c) III. övezet: a II. övezet határától déli irányba az I-II övezetekhez nem tartozó terület, beleértve a külterületet is.

**13. §**

(1) A 6. § (1) bekezdésében meghatározott adómentesség megállapítása, és a 10. § (2) bekezdése szerinti adómérték alkalmazása tekintetében a magánszemély számára, a feltételek együttes fennállása esetén, az a lakás szolgál életvitelszerű lakóhelyül:

a) ahonnan életét szervezi: rendszeresen munkába vagy oktatási intézménybe indul, ahová hazatér,

b) ahol az életviteléhez szükséges tevékenységeket – étkezés, főzés, mosás – legjellemzőbben folytatja,

c) amely családi élete helyszínéül szolgál,

d) amely vonatkozásában a közüzemi szolgáltatásokat elsődlegesen, nagyobb mértékben veszi igénybe és

e) amely elsődleges számlázási/levelezési címként jelenik meg a hatóságoknál, közműszolgáltatóknál.

(2) A magánszemély adóalany köteles nyilatkozni, és alátámasztó dokumentumokkal igazolni, hogy a lakás életvitelszerű lakóhelyéül szolgál.

(3) Az adóhatóság megvizsgálja a nyilatkozat valóságtartalmát, valamint szükség esetén bizonyítási eljárást folytat le a lakás életvitelszerű használata és a közüzemi számlákon szereplő fogyasztás arányossága tekintetében összevetve, hogy

a) a dokumentumok, közműszolgáltatói igazolások, számlák miként tartalmazzák a fogyasztó nevét, lakóhelyét, a fogyasztási helyet, a számlázási/levelezési címet és

b) a számlázási/levelezési cím mely időponttól érvényes a kérelem benyújtását megelőző egy évről szóló számlákon (részszámla, elszámoló számla).

**14. §**

1. Az adóbevallást az adókötelezettség keletkezését (változását) követő 15 napon belül kell benyújtani az önkormányzat hivatalához.
2. Az adóköteles építmény utáni adót az adózónak félévenként, két egyenlő részletben, az adóév március 15-ig, illetve szeptember 15-ig kell megfizetnie.

**3. Telekadó**

**15. §**

Az adókötelezettségre a helyi adókról szóló 1990. évi C. törvény 17. és 20. §-ában foglalt rendelkezéseket kell alkalmazni.

**16. §**

Az adó alanyára a helyi adókról szóló 1990. évi C. törvény 18. §-ában foglalt rendelkezéseket kell alkalmazni.

**17. §**

(1) A helyi adókról szóló 1990. évi C. törvény 19. §-ában meghatározottakon túl mentes az adó alól:

a) a beépített telek,

b) az építési tilalom alatt álló telek és

c) az épülethez, épületnek nem minősülő építményhez, nyomvonal jellegű létesítményekhez tartozó – jogszabályban vagy hatósági előírásban megállapított – védő (biztonsági) terület.

 (2) A telek fekvése vagy a helyi építési szabályzatról szóló önkormányzati rendelet szerinti minősítése miatt be nem építhető telek után az adót 50 %-kal csökkentett mértékben kell megállapítani.

**18. §**

Az adó alapja a telek m2-ben számított területe.

**19. §**

Az adó mértéke:

1. a telek 800 m2-t meg nem haladó területrésze után: 60 Ft/m2
2. a telek 800 m2 feletti területrésze után: 20 Ft/m2

**4. Idegenforgalmi adó**

**20. §**

Az adókötelezettség a helyi adókról szóló 1990. évi C. törvény 30. §-ában meghatározott adóalanyokra terjed ki.

**21. §**

Az adómentesség a helyi adókról szóló 1990. évi C. törvény 31. §-ában foglaltakra terjed ki.

**22. §**

Az adó alapja: a megkezdett vendégéjszakák száma.

**23. §**

Az adó mértéke: személyenként és vendégéjszakánként 500 Ft.

**24. §**

Az adó beszedésére kötelezettre a helyi adókról szóló 1990. évi C. törvény 34. §-ában foglalt rendelkezéseket kell alkalmazni.

**25. §**

(1) A helyi adókról szóló 1990. évi C. törvény 34.§ (1) bekezdés szerinti adóbeszedésre kötelezett a Balatonföldvári Közös Önkormányzati Hivatal által üzemeltetett, elektronikus online nyilvántartást köteles vezetni.

(2) Az önkormányzat az elektronikus online nyilvántartási rendszer használatát, a Balatonföldvári Közös Önkormányzati Hivatal útján, térítésmentesen biztosítja az adóbeszedésre kötelezett számára.

(3) Az adóbeszedésre kötelezett, a tevékenység megkezdését megelőzően, köteles az elektronikus online nyilvántartási rendszerhez szükséges felhasználónevet és jelszót igényelni a Balatonföldvári Közös Önkormányzati Hivatalnál.

**26. §**

(1) Az elektronikus online nyilvántartás tartalmazza:

a) a sorszámot,

b) az adóalany nevét, születési helyét és idejét, lakcímét, állampolgárságát,

c) az adóalany személyi igazolványának vagy útlevelének számát,

d) az érkezés és a távozás napját, az eltöltött vendégéjszakák számát és az adóköteles vendégéjszakák számát,

e) amennyiben fennáll, az adómentesség jogcímét,

f) az adó összegét,

g) a dátumot.

(2) Az adóbeszedésre kötelezett érkezéskor haladéktalanul gondoskodik az elektronikus online nyilvántartás kitöltéséről.

(3) Az adóbeszedésre kötelezettnek a helyi adókról szóló 1990. évi C. törvény 31. §-ában meghatározott adómentességre jogosító tartózkodást igazolnia kell, ennek hiányában az idegenforgalmi adót be kell szednie vagy meg kell fizetnie.

(4) Az adómentesség jogcímének függvényében az adómentességre jogosító tartózkodás igazolható különösen:

a) a személyi adatok ellenőrzésére alkalmas okmány számával,

b) a fekvőbeteg szakellátó vagy szociális intézmény igazolásával,

c) hatóság vagy bíróság intézkedése folytán keletkezett irattal,

d) szakképző intézmény igazolásával,

e) vállalkozási- és munkaszerződéssel,

f) tulajdoni lappal,

g) egyházi jogi személy igazolásával,

h) honvédelmi, rendvédelmi szerv igazolásával.

(5) A jogszabályban előírt bizonylatot, könyvet, nyilvántartást úgy kell kiállítani, vezetni, hogy az az idegenforgalmi adó alapjának, összegének, a mentességnek, és az adó megfizetésének megállapítására, ellenőrzésére alkalmas legyen.

**27. §**

Az adóbeszedésre kötelezett, a tárgyhónapot követő hónap 15. napjáig, köteles az általa beszedett idegenforgalmi adóról adóbevallást tenni, és az adót az önkormányzat idegenforgalmi adó számlájára befizetni.

#### 5. Helyi iparűzési adó

**28. §**

Az adókötelezettségre, az adó alanyára a helyi adókról szóló 1990. évi C. törvény 35-39/F. §-ában foglalt rendelkezéseket kell alkalmazni.

**29. §**

Az adó mértéke: az adóalap 2 százaléka.

**30. §**

1. Az adóelőleg megállapítására és az adó megfizetésére a helyi adókról szóló 1990. évi C. törvény 41-42. §-ában foglaltak az irányadóak.
2. A vállalkozó a helyi iparűzési adó előlegét két részletben, az adóév június 15-éig és szeptember 15-éig fizeti meg.

**6. Záró rendelkezések**

**31. §**

(1) Ez a rendelet 2022. január 1-jén lép hatályba.

(2) Hatályát veszti Balatonföldvár Város Önkormányzata Képviselő-testületének a helyi adókról szóló 26/2011.(XII.15.) önkormányzati rendelete.

(3) Nem lép hatályba Balatonföldvár Város Önkormányzata Képviselő-testületének a helyi adókról szóló 26/2011.(XII.15.) önkormányzati rendelet módosításáról szóló 21/2020.(XI.30.) önkormányzati rendelete.

Balatonföldvár, 2021. november 25.

**Holovits György Huba Köselingné dr. Kovács Zita**

 **polgármester jegyző**

Kihirdetve: a Balatonföldvári Közös Önkormányzati Hivatal hirdetőtábláján 15 napra elhelyezett hirdetménnyel 2021. november ... napján.

 **Köselingné dr. Kovács Zita jegyző**